
Útlevelek az Alvilágba

A 19. századtól napjainkig több olyan aranylemez látott napvilágot, amelyek sírokból kerültek elő Mediterráneum-szerte. Ezeket az aranylemezeket azért helyezték a sírokba, hogy az elhunytat segítsék alvilági útja során és általuk érje el a boldog túlvilági létet. A kutatók Orpheus, a mitikus dalnok kultuszához kapcsolják ezeket a lamellákat, azonban azok szorosan kapcsolódnak Dionysoshoz is, emiatt dolgozatomban orphikus-bakchikus aranylemezekként hivatkoztam erre a tárgycsoportra.
A dolgozat elején bemutattam Orpheust, a mitikus dalnokot, aki lement az Alvilágba feleségéért. Rámutattam arra, hogy Orpheusra nemcsak mitikus dalnokként tekintettek az antik hagyományban, hanem olyan hérosként is, aki tudással rendelkezett az Alvilágról. Pályamunkámban a kutatástörténeti áttekintés után öt aranylemezt elemeztem. Értelmeztem a szövegekben szereplő istenalakokat, az egyes motívumokat. A szövegek mögötti cél könnyen felismerhető, de az egyes motívumok több lehetséges értelmezést is felvetettek. 



